
	Anotācija (ex-ante)
Anotācijas (ex-ante) nosaukums
	Iebildums
Satiksmes ministrija nepiekrīt anotācijā ietvertajam apgalvojumam, ka VAS “Ceļu satiksmes drošības direkcija” (turpmāk - CSDD) administrē dabas resursu nodokli par riepām. Šāds formulējums neatbilst spēkā esošajam tiesiskajam regulējumam un var radīt maldinošu priekšstatu par CSDD funkcijām nodokļu administrēšanas jomā.
Saskaņā ar likumu "Par nodokļiem un nodevām" nodokļu administrēšanas funkcijas īsteno nodokļu administrācija tās kompetences ietvaros. CSDD nav piešķirta vispārīga nodokļu administrēšanas kompetence šā likuma izpratnē. Attiecībā uz dabas resursu nodokli CSDD veic tikai normatīvajos aktos noteiktu maksājumu iekasēšanas funkciju un nodrošina atbilstošu uzskaiti un informācijas nodošanu normatīvajos aktos paredzētajā apjomā. Līdz ar to CSDD nav uzskatāma par dabas resursu nodokļa administratoru. Ņemot vērā minēto, lūdzam precizēt anotācijas 1.3.sadaļas "Pašreizējā situācija, problēmas un risinājumi" [3] rindkopā lietoto formulējumu, ka "...CSDD administrē šo riepu DRN apmaksu...". Lai tas atbilstu faktiskajam tiesiskajam regulējumam un CSDD kompetencei, lūdzam norādīt, ka CSDD iekasē normatīvajos aktos noteikto dabas resursu nodokļa maksājumu par transportlīdzekļiem uzmontētajām riepām, kā arī nodrošina normatīvajos aktos paredzēto datu uzskaiti un nodošanu kompetentajām institūcijām. Attiecīgi lūdzam precizēt anotāciju, aizstājot atsauces uz CSDD kā nodokļa administratoru ar formulējumu, kas korekti atspoguļo CSDD kā normatīvajos aktos noteikta maksājuma iekasētāja un informācijas sniedzēja funkcijas.

CSDD iekasē normatīvajos aktos noteikto dabas resursu nodokļa maksājumu par transportlīdzekļiem uzmontētajām riepām, kā arī nodrošina normatīvajos aktos paredzēto datu uzskaiti un nodošanu kompetentajām institūcijām.

Satiksmes ministrija uztur iepriekš izteikto iebildumu (SAM - 30.09.2025.) par likumprojektu. Likumprojektā būtiski tiek mainītas un paplašinātas VAS "Ceļu satiksmes drošības direkcija" funkcijas informācijas apkopošanā par veiktajiem nodokļa maksājumiem un tās nodošanā kompetentajai institūcijai, nosakot, ka informācija ir apkopojama un nododama nevis par kopējo ceturksnī pirmo reizi reģistrēto attiecīgo transportlīdzekļu skaitu un kopējo nodokļa maksājumu apjomu, bet gan apkopot informāciju par katru nodokļa maksātāju, kas reģistrējis attiecīgo transportlīdzekli, un uzskaitīt nodokļa maksātāja kopējo reģistrēto transportlīdzekļu skaitu. Ievērojot to, ka šādi tiek radīts jauns personas datu apstrādes veids, lūdzam likumprojekta anotācijā sniegt argumentētu pamatojumu šādu datu apstrādei, jo tā nav tikai datu kvalitātes uzlabošana, kā tas norādīts anotācijas 1.3.sadaļā. Kā arī redakcijā iekļautā prasība sniegt informāciju par "nodokļa maksātāju" nesniedz informāciju, kādu tieši papildus informāciju nepieciešams iesniegt. Attiecīgs skaidrojums nav iekļauts arī likumprojekta anotācijā, jo tas ir ņemts vērā tikai daļēji.

Lai arī likumprojekta anotācija ir papildināta ar skaidrojumu par nepieciešamību nodrošināt VVD iespēju salīdzināt CSDD rīcībā esošo informāciju ar ražotāja paplašinātās atbildības sistēmas ietvaros iesniegtajiem datiem un tādējādi pilnveidot dabas resursu nodokļa samaksas kontroli, anotācijā joprojām nav sniegts pietiekams pamatojums būtiski paplašinātajai personas datu apstrādei. Vienlaikus joprojām nav izvērtēts, kādēļ izvirzītā mērķa sasniegšanai nepieciešams pāriet no apkopotu datu nodošanas uz informācijas nodošanu par katru nodokļa maksātāju, kā arī nav sniegts šādas datu apstrādes nepieciešamības un samērīguma izvērtējums.

